ፕሬዚዳንት ሳህለወርቅ የአሜሪካ የውጭ ጉዳይ ሚኒስትርን ተቀብለው አነጋገሩ
አዲስ አበባ፣ የካቲት 10፣ 2012 (ኤፍ ቢ ሲ) ፕሬዚዳንት ሳህለወርቅ ዘውዴ የአሜሪካ የውጭ ጉዳይ ሚኒስትር ማይክ ፖምፒዮን ተቀብለው አነጋገሩ። በውይይቱ ላይ የተሳተፉት የኢፌዴሪ የውጭ ጉዳይ ሚኒስትር ዴኤታ አምባሳደር ሬድዋን ሁሴን ከውይይቱ በኋላ እንደተናገሩት፥ ፕሬዚዳንት ሳህለወርቅ ዘውዴ እና ማይክ ፖምፒዮ በሁለቱ ሀገራት ግኑኝነት ዙሪያ መክረዋል። በኢትዮጵያ እየተካሄደ ስላለው የሪፎርም ስራም የመከሩ ሲሆን፥ በዚህም ውቅት አሜሪካ ሀገሪቱ እያደረገች ላለችው የሪፎርም ስራ ድጋፏን እንደምትቀጥል ማረጋገጣቸውን ነው ያነሱት። ከንግድ እና ኢንቨስትመንት አንፃር በተለይም የአሜሪካ የግል ኩባንያዎች ወደ ኢትዮጵያ የበለጠ መጥተው መዋእለ ንዋያቸውን እንዲያፈሱ የአሜሪካ መንግስት ድጋፍ እንዲያደርግ ፕሬዚዳንት ሳህለወርቅ ጠይቀዋል። የውጭ ጉዳይ ሚኒስትሩ ኢትዮጵያ ለቀጠናው ሰላም መጠበቅ እያደረገች ያለችውን ጥረት አድንቀዋል። ይህንን ጥረቷንም አሜሪካ መደገፏን እንደምትቀጥል ማረጋገጣቸውንም ነው አምባሳደር ሬድዋን የተናገሩት።  የውጭ ጉዳይ ሚኒስትሩ ለይፋዊ የስራ ጉብኝት ትናንት ማምሻውን አዲስ አበባ የገቡ ሲሆን፥ በቆይታቸው ከተለያዩ ከፍተኛ የመንግስት ባለስልጣናት ጋር እንደሚወያዩ ተገልጿል። 